text:  बैलों को ललकार कर बिदेसिया नाच का बंदनागीत गाने लगा-' जै मैया सरोसती, अरजी करत बानी, हमरा पर होखू सहाई हे मैया, हमरा पर होखू सहाई!' घोड़लद्दे बनियों से हिरामन ने हुलस कर पूछा,' क्या भाव पटुआ खरीदते हैं महाजन?' लँगड़े घोड़ेवाले बनिए ने बटगमनी जवाब दिया-' नीचे सताइस-अठाइस, ऊपर तीस। जैसा माल, वैसा भाव।' जवान बनिये ने पूछा,' मेले का क्या हालचाल है, भाई? कौन नौटंकी कंपनी का खेल हो रहा है, रौता कंपनी या मथुरामोहन?'' मेले का हाल मेलावाला जाने?' हिरामन ने फिर छतापुर-पचीरा का नाम लिया।